Diari Oficial de la Generalitat Valenciana


Sumari del DOGV 3392, del 14-12-1998 (1998/10824)

ORDRE de 10 de desembre 1998, de la Conselleria d'Economia, Hisenda i Administració Pública, per la qual es convoca concurs públic per a l'atorgament de l'autorització d'instal·lació i explotació d'un casino de joc a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3392

Data del DOGV
:   14-12-1998

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   1998/10614


Data del document
:   10-12-1998

Organisme emissor
:   Conselleria d'Economia, Hisenda i Administració Pública

Tipus de document
:   Ordre

ORDRE de 10 de desembre 1998, de la Conselleria d'Economia, Hisenda i Administració Pública, per la qual es convoca concurs públic per a l'atorgament de l'autorització d'instal·lació i explotació d'un casino de joc a la Comunitat Valenciana. [1998/X10850]
  
L'article 4 de la Llei 4/1988, de 3 de juny, Reguladora del Joc de la Comunitat Valenciana, atribueix a la Conselleria d'Economia i Hisenda, actualment d'Economia, Hisenda i Administració Pública, en virtut del Decret 25/1997, de 22 de febrer, del Govern Valencià, pel qual es determina el nombre i la denominació de les conselleries, l'atorgament de les autoritzacions necessàries per a la realització de les activitats relacionades amb els jocs i les apostes.
  
D'altra banda, el Reglament de Casinos de Joc de la Comunitat Valenciana, aprovat per Decret 215/1994, de 17 d'octubre, del Govern Valencià, estableix en l'article sisé que l'atorgament de les autoritzacions d'instal·lació i explotació de casinos de joc es durà a terme per mitjà de concurs públics, escoltada la Comissió Autonòmica del Joc i avaluada la necessitat d'incrementar l'oferta dels jocs exclusius de casinos, atesa la demanda existent.
  
En aquest sentit, després dels estudis pertinents, no es constata que l'oferta de jocs exclusius de casinos en la Comunitat Valenciana siga insuficient en la data de la present ordre. No obstant això, el procediment administratiu de constrenyiment que actualment s'instrueix contra la mercantil Casino Costa Blanca, SA, per la seua condició de deutora a la Hisenda Pública de la Generalitat Valenciana, determinarà previsiblement, en un futur pròxim, una reducció d'aquesta oferta, quan l'autorització d'instal·lació i explotació de casino de joc de la qual aquesta mercantil és titular quede extingida, per raó de l'alienació executiva, a través de concurs públic, dels immobles en què desenvolupa l'activitat de joc. A aquest efecte, cal mencionar que la provisió de l'alienació esmentada ha estat dictada en data 9 de desembre de 1998. En definitiva, l'adjudicació dels immobles on la mercantil Casino Costa Blanca, SA, desenvolupa la seua activitat de joc determinarà, d'acord amb el que estableix l'article 16 de l'esmentat Decret 215/1994, l'extinció de l'autorització expedida a favor seu, com a conseqüència de la pèrdua de la disponibilitat legals dels immobles, on s'assenta el casino de joc i de la impossibilitat sobrevinguda de continuació en el desenvolupament d'aquesta activitat. Es conclou, per tant, que l'actual oferta de casinos de joc de la Comunitat Valenciana és previsiblement insuficient i, en definitiva, susceptible de ser incrementada.
  
Per tot això, i en virtut de les competències que m'estan conferides, escoltada, i amb l'informe previ favorable de la Comissió Autonòmica del Joc,
  
ORDENE
  
Article 1
  
Es convoca concurs públic per a l'atorgament de l'autorització d'instal·lació i explotació d'un casino de joc a la Comunitat Valenciana, d'acord amb les bases reguladores contingudes en l'annex d'aquesta ordre.
  
Article 2
  
1. La present convocatòria quedarà sense efecte si no es realitza o se suspén el concurs pública d'alienació dels béns immobles del Casino Costa Blanca, SA, on desenvolupa la seua activitat de joc, en execució de la provisió dictada en data 9 de desembre de 1998.
  
2. Si es declara desert el concurs públic d'alienació de béns immobles del Casino Costa Blanca, SA, la resolució del present concurs quedarà en suspens fins a la resolució del procediment d'adjudicació directa, previst en l'article 150 del Reglament General de Recaptació.
  
València, 9 de desembre de 1998
  
El conseller d'Economia, Hisenda i Administració Pública,
  
JOSÉ LUIS OLIVAS MARTÍNEZ
  
Annex
  
Bases reguladores del concurs per a l'atorgament de l'autorització d'instal·lació i explotació d'un casino de joc a la Comunitat Valenciana
  
Primera. Objecte i règim jurídic
  
1.1. El procediment regulat mitjançant les presents bases té per objecte l'atorgament, a través de concurs públic, de l'autorització d'instal·lació i explotació d'un casino de joc en la partida Talaies del terme municipal de la Vila Joiosa (Alacant), en les finques 4.565-N i 21.288, inscrites ambdues en el Registre de la Propietat de la Vila Joiosa, on actualment desenvolupa la seua activitat la mercantil Casino Costa Blanca, SA.
  
1.2. Als efectes de les presents bases, es consideren casinos de joc els establiments referits en els articles 6 de la Llei 4/1988, de 3 de juny, Reguladora del Joc de la Comunitat Valenciana, i 2.2 del Reglament de Casinos de Joc de la Comunitat Valenciana, aprovat per Decret 215/1994, de 17 d'octubre, del Govern Valencià.
  
1.3. Aquest concurs es regirà, a més de per les normes contingudes en les presents bases i en els documents annexos, per les disposicions reguladores dels jocs en la Comunitat Valenciana, en particular les mencionades en l'apartat 1.2 anterior, així com per les instruccions, els plecs i, en general, les restants normes de tota índole promulgades per l'administració de la Generalitat Valenciana que hi puguen resultar aplicables.
  
1.4. El conseller d'Economia, Hisenda i Administració Pública se reserva la facultat d'interpretar les presents bases i de resoldre les qüestions que, si és el cas, suscite el seu compliment.
  
1.5. El desconeixement de les normes a què es refereix l'apartat 1.3 anterior no eximirà l'adjudicatari de l'obligació del seu compliment.
  
1.6. El concurs serà declarat desert si, després de l'estudi de les sol·licituds presentades i de la documentació annexa, aquestes no s'ajusten a les normes per les quals es regeix la present convocatòria.
  
Segona. Requisits de les societats licitadores
  
Les societats que pretenguen obtenir l'autorització objecte de la present convocatòria hauran de complir, l'últim dia del termini de presentació de sol·licituds, els requisits següents:
  
a) Que la seua forma jurídica siga la de societat anònima, d'acord amb la legislació de la Unió Europea.
  
b) Que la seua nacionalitat corresponga a la d'algun estat membre de la Unió Europea i estiguen domiciliades a Espanya.
  
c) Que el seu objecte social, únic i exclusiu, consistisca en l'explotació del casino de joc objecte de la present convocatòria i, si és el cas, dels serveis complementaris o accessoris a aquella.
  
d) Que el seu capital social siga, com a mínim, de 0.862.305.500 (mil milions) de pessetes, i trobe totalment subscrit i desemborsat. Aquest mínim haurà de respectar-se durant tota l'existència de la societat.
  
e) Que les accions representatives del seu capital social siguen nominatives.
  
f) Que la participació, directa o indirecta, del capital estranger en la societat no excedisca dels límits establits en el règim especial de les inversions estrangeres a Espanya.
  
g) Que l'administració de la societat siga col·legiada. A més, els administradors hauran de ser persones físiques, sense que el nombre d'ells de procedència estrangera puga excedir del que proporcionalment corresponga a la part que, respecte del capital social total, represente el d'origen estranger. Si algun dels administradors és estranger, les seues facultats haurien de ser mancomunades i no solidàries. A aquest efecte, es considerarà com a estrangers els ciutadans de països no integrants de la Unió Europea.
  
h) Que cap dels socis, siga persona física o jurídica, tinga participacions de capital ni càrrecs directius en més d'una societat explotadora de casinos de joc, en l'àmbit territorial de la Comunitat Valenciana.
  
Tercera. Sol·licituds d'autorització d'instal·lació i explotació
  
3.1. Les sol·licituds de participació en la present convocatòria es dirigiran al conseller d'Economia, Hisenda i Administració Pública i podran ser presentades per qualsevol de les vies previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, preferentement en el Registre General d'aquesta conselleria, situat a València, c/ Palau, 12-14.
  
El termini de presentació de sol·licituds acabarà als dos mesos, comptats a partir de l'endemà de la publicació de la present ordre en el Diari Oficial de la Generalitat Valenciana.
  
3.2. Les sol·licituds es presentaran per triplicat, fent constar-hi els aspectes següents:
  
a) Nom i cognoms, edat, nacionalitat, domicili i número d'identificació fiscal, o document equivalent, del sol·licitant, així com menció de la condició en virtut de la qual s'actua en representació de la societat interessada.
  
b) Denominació, duració i domicili de la societat anònima representada.
  
c) Nom comercial del casino l'autorització d'instal·lació i explotació del qual es pretén.
  
d) Nom i cognoms, edat, nacionalitat, domicili i número d'identificació fiscal, o document equivalent, dels socis, especificant-hi la respectiva quota de participació. El que disposa aquesta lletra resultarà aplicable també, en el cas que no en siguen socis, als administradors de la societat així com, si és el cas, als directors, gerents, i, en general, apoderats d'aquesta amb facultats d'administració.
  
e) Data previsible d'obertura del casino de joc.
  
f) Jocs per a la pràctica dels quals en el casino es pretén sol·licitar autorització, que hauran de trobar-se inclosos entre els mencionats en els articles tercer i quart del Decret 215/1994, ja esmentat.
  
g) Compromís de funcionament permanent del casino de joc.
  
3.3. Les sol·licituds hauran de dur adjunts els documents següents, per quadruplicat:
  
a) Còpia o testimoni notarial de l'escriptura de constitució de la societat i dels seus estatuts, on conste fefaentment la inscripció en el Registre Mercantil.
  
b) Còpia o testimoni notarial acreditatiu del poder de representació en virtut del qual actua el sol·licitant.
  
c) Certificat i declaració jurada negatius d'antecedents penals dels administradors de la societat i dels seus directors, gerents i, en general, apoderats amb facultats d'administració. Si alguna d'aquestes persones no és espanyola o resident a Espanya s'hi haurà d'adjuntar el document equivalent, expedit per l'autoritat competent del país de la seua residència i traduït pel Servei d'Interpretació de Llengües del Ministeri d'Afers Exteriors.
  
d) Justificant de la participació en el concurs d'alienació, en fase de constrenyiment, dels immobles on actualment desenvolupa la seua activitat de joc la mercantil Casino Costa Blanca, SA.
  
e) Document en el qual conste l'estimació de la plantilla de treballadors que haurà de prestar serveis en el casino, amb expressa indicació de les distintes categories i llocs de treball d'aquesta. A aquest document s'adjuntarà compromís de prestació del servei de formació i pràctiques del personal de joc del casino.
  
f) Memòria en la qual es descriga l'organització i funcionament del casino de joc, així com els serveis complementaris que es pretenguen prestar al públic.
  
Els serveis complementaris hauran de ser prestats en el mateix immoble o conjunt arquitectònic en el qual es trobe ubicat el casino de joc, pel mateix titular d'aquest o per altres persones, físiques o jurídiques. En aquest segon cas, el titular del casino respondrà solidàriament, junt amb l'explotador dels serveis de la qualitat d'aquests.
  
Concretament, la memòria haurà de contenir una descripció detallada dels procediments d'admissió i control de jugadors previstos, així com dels de selecció, formació, gestió i control del personal. Així mateix, s'hi farà referència als criteris del material de joc i les seues revisions periòdiques i als procediments de comptabilitat i caixa. També es farà menció en aquesta memòria a l'origen i a les garanties de la tecnologia que es preveu emprar en l'organització i funcionament del casino.
  
g) Plans i projectes del casino de joc, en els quals hauran d'especificar-se totes les característiques tècniques d'aquest, en els quals hauran d'especificar-se totes les seues característiques tècniques, en especial les referides al proveïment d'aigües potables, tractament i evacuació d'aigües residuals, tractament i eliminació de deixalles, instal·lació elèctrica, accessos, aparcaments i, en general, les relatives als altres serveis exigits per l'ordenament urbanístic. El projecte haurà de referir-se també, si és el cas, a les obres complementàries, si és el cas, o d'adaptació que resulten necessàries.
  
En tot cas, la sala principal del casino es projectarà per a una cabuda mínima de 500 persones. Així mateix, aquesta sala haurà de tenir una superfície mínima de 1.000 metres quadrats, exclosa la part d'aquesta ocupada per qualsevol tipus de servei complementari ubicat al seu interior així com la corresponent a les dependències auxiliars (caixa, recepció i altres).
  
h) Pla economicofinancer relatiu, com a mínim, a la inversió que cal escometre, amb desglossament i detall de les aportacions constitutives del capital social de la mercantil licitadora, així com a les fonts de finançament d'aquesta inversió i a les previsions d'explotació i rendibilitat del casino.
  
i) Document en què es descriguen les mesures de seguretat del casino que, com a mínim, hauran de ser les següents: instal·lació contra incendis, unitat de producció autònoma d'energia elèctrica, d'entrada automàtica en funcionament, i serveis de vigilància jurada de seguretat i de caixes fortes.
  
j) Tots aquells altres que s'estimen pertinents, en especial cara al fiançament de les responsabilitats personals i financeres que, si és el cas, pogueren derivar-se de l'exercici de l'activitat de joc.
  
3.4. Si les sol·licituds no reuneixen els requisits assenyalats en l'apartat 3.2 anterior, o no duen adjunts els documents a què es refereix l'apartat 3.3, es requerirà els interessats perquè, d'acord amb el que disposa l'article 71.1 de la Llei 30/1992, en un termini de 10 dies procedisquen a l'esmena d'aquestes sol·licituds o a l'aportació dels documents la presentació dels quals s'haguera omés. En aquests requeriments se'ls advertirà que, si no ho fan així, se'ls tindrà per desistits de les seues sol·licituds, les quals seran arxivades sense més tràmit.
  
Quarta. Atorgament de l'autorització d'instal·lació i explotació
  
4.1. A la vista de les sol·licituds presentades, la Comissió Tècnica del Joc, amb l'informe previ favorable de l'Ajuntament de la Vila Joiosa, elevarà la corresponent proposta d'atorgament al conseller d'Economia, Hisenda i Administració Pública. A aquest efecte, l'ajuntament haurà d'evacuar el seu informe en el termini dels 30 dies següents a la petició, i s'entendrà favorable en el cas que, una vegada transcorregut aquest termini, no es reba en la Conselleria d'Economia, Hisenda i Administració Pública contestació a aquest.
  
4.2. El concurs es resoldrà mitjançant ordre de la Conselleria d'Economia, Hisenda i Administració Pública, que serà publicada en el Diari Oficial de la Generalitat Valenciana, en el termini dels dos mesos següents a l'acabament del de presentació de sol·licituds.
  
4.3. A efectes dels dos apartats anteriors, l'atorgament haurà d'efectuar-se a favor d'aquella de les societats licitadores que efectue l'oferta més avantatjosa, d'acord amb els criteris següents, que seran objecte de ponderació conjunta:
  
a) Generació d'ocupació, tan directa com indirecta, que continga el projecte.
  
b) Actuacions conduents a la formació professional específica del personal del casino.
  
c) Adaptació que, si és el cas, s'escometa, així com la qualitat i singularitat arquitectònica que, en aquest cas, adquirisca l'immoble.
  
d) Nombre i qualitat dels serveis complementaris del casino de joc.
  
e) Tecnologia prevista per a l'organització de l'establiment així com per al desenvolupament de la seua activitat, en especial les instal·lacions de seguretat.
  
f) Grau de solvència de les garanties a les quals es refereix la lletra j) de l'apartat 3.3 de la base tercera d'aquesta ordre.
  
g) Rendibilitat dimanant del pla economicofinancera del pla economicofinancer al qual es refereix la lletra h) de l'apartat 3.3 de la base tercera d'aquesta ordre.
  
h) Grau d'interés turístic del projecte.
  
i) Resultat del concurs executiu d'alienació dels immobles de Casino Costa Blanca, SA, al qual es refereix la lletra d) de l'apartat 3.3 de la base tercera d'aquesta ordre.
  
4.4. Amb caràcter previ a l'atorgament es demanarà l'informe de seguretat pública corresponent.
  
4.5. L'ordre que autoritza la instal·lació i explotació del casino de joc farà referència als aspectes següents:
  
a) Denominació, duració, domicili i capital social de la societat adjudicatària, amb expressa indicació de la participació en aquesta del capital estranger.
  
b) Nom comercial del casino al qual es referisca l'autorització.
  
c) Relació dels socis, amb especificació de les respectives participacions en el capital, i dels membres del Consell d'Administració, així com dels directors, gerents i, en general, apoderats amb facultats d'administració de la societat adjudicatària.
  
d) Aprovació del projecte arquitectònic i dels serveis o activitats complementàries de caràcter turístic i mesures de seguretat proposades, o, si és el cas, descripció de les modificacions que cal introduir-hi.
  
e) La relació de jocs autoritzats, entre els inclosos en el catàleg de l'annex del Decret 215/1994.
  
f) El termini màxim per a procedir a l'obertura del casino, amb indicació de l'obligació que incumbeix l'adjudicatari de l'autorització de sol·licitar i obtenir, a aquest efecte, i amb caràcter previ, la corresponent llicència d'obertura i funcionament.
  
g) La intransmissibilitat de l'autorització.
  
4.6. Durant la tramitació del procediment objecte de la present convocatòria, el conseller d'Economia, Hisenda i Administració Pública, així com la Comissió Tècnica del Joc, podran dirigir-se als sol·licitants, interessant d'ells tots aquells aclariments i informacions complementàries que estimen oportuns, als efectes de l'apartat 3.4 de la base tercera d'aquesta ordre.
  
4.7. Sense perjudici de la publicació en el Diari Oficial de la Generalitat Valenciana, l'ordre per la qual es resolga el procediment d'atorgament de l'autorització d'instal·lació i explotació objecte d'aquesta convocatòria serà notificada als interessats. Si és favorable a algun d'ells, es traslladarà, a més, còpia d'aquesta a la Delegació del Govern en la Comunitat Valenciana i a l'Ajuntament de la Vila Joiosa.
  
Cinquena. Autorització d'obertura i funcionament
  
5.1. Dins del termini a què es refereix la lletra f) de l'apartat 4.5 de la base quarta d'aquesta ordre, i, com a mínim, trenta dies abans de la data prevista per a l'obertura del casino, la societat adjudicatària de la llicència d'instal·lació i explotació sol·licitarà a la Comissió Tècnica del Joc l'autorització per a aquesta obertura i funcionament.
  
Si l'obertura no pot efectuar-se dins del termini a què es refereix la lletra f) esmentada, la societat haurà d'instar a la Comissió Tècnica del Joc la pròrroga oportuna, justificant, degudament i detalladament, les causes que impedisquen el compliment de la citada obligació en el termini referit. La Comissió Tècnica del Joc, amb els informes pertinents previs, resoldrà discrecionalment, accedint a la pròrroga o denegant-la. Quan aquesta resolució siga denegatòria, la sol·licitud d'obertura i funcionament haurà d'efectuar-se en el termini que, al temps de la sol·licitud de pròrroga, restara per a la formulació d'aquella, sense que, en cap cas, puga ser inferior a 5 dies, comptats des de l'endemà de la notificació de la resolució denegatòria.
  
Una vegada expirats els terminis a què es refereix el paràgraf anterior, es declararà caducada l'autorització d'instal·lació i explotació, cosa que serà objecte de les pertinents comunicacions als interessats.
  
5.2. La sol·licitud d'autorització d'obertura i funcionament haurà de dur adjunts els documents següents:
  
a) Llicència municipal d'obres i d'activitat.
  
b) Relació del personal que haja de prestar serveis en el casino, junt amb fotocòpia compulsada dels respectius contractes de treball i de les seues acreditacions personals, amb especificació dels seus llocs de treball.
  
c) Certificació acreditativa d'haver constituït la fiança a la qual es refereix l'article 51 del Decret 215/1994.
  
d) Certificació d'obra acabada i que les obres i instal·lacions realitzades es corresponent exactament amb les prescripcions del projecte bàsic a què es refereix la lletra d) de l'apartat 4.5 de la base quarta d'aquesta ordre.
  
e) Certificació acreditativa del funcionament idoni de totes les instal·lacions relatives a l'activitat de joc, així com de les mesures de seguretat del casino, expedida per tècnic competent i visada pel corresponent col·legi professional.
  
5.3. Una vegada rebudes la sol·licitud i la documentació a què es refereixen els apartats 5.1 i 5.2 anteriors, la Comissió Tècnica del Joc ordenarà practicar l'oportuna inspecció, a fi de comprovar el compliment dels requisits, obligacions i altres condicionants continguts en la normativa a què es refereix l'apartat 1.3 de la base primera d'aquesta ordre. Aquesta inspecció haurà de ser practicada en presència dels representants de la societat titular de l'autorització d'instal·lació i explotació i dels tècnics que aquesta designe, i com a conseqüència d'aquesta s'alçarà l'acta i els informes corresponents.
  
Si l'examen de la documentació presentada i la subsegüent inspecció són satisfactoris, la Comissió Tècnica del Joc dictarà resolució per la qual s'autoritze l'obertura i el funcionament del casino de joc. En cas contrari, es concedirà a la persona interessada un termini per a l'esmena de les deficiències observades, transcorregut el qual es procedirà a una nova comprovació i es dictarà resolució denegatòria de l'obertura i funcionament, que serà motivada, si aquella posa de manifest la subsistència d'aquestes.
  
La denegació de l'autorització d'obertura i funcionament determinarà la caducitat de l'autorització d'instal·lació i explotació de la qual la mercantil siga titular, circumstància aquesta que li serà oportunament notificada.
  
5.4. La resolució per la qual es concedisca l'autorització d'obertura i funcionament del casino de joc farà referència als aspectes següents:
  
a) Les mencions a què es refereixen les lletres a), b) i c) de l'apartat 4.5 de les base quarta d'aquesta ordre.
  
b) L'horari màxim de funcionament de les sales de joc, amb l'informe previ de la Conselleria de Presidència.
  
c) La relació de jocs autoritzats i el nombre de taules i, en general, suports necessaris per a la seua realització.
  
d) Els límits mínims i màxims, si és el cas, de les apostes. A instància del sol·licitant, la resolució podrà autoritzar, per a cadascun dels jocs, o, fins i tot, per a determinades taules, una banda de fluctuació de límits mínims d'apostes.
  
e) Els terminis per a l'obertura de la totalitat dels serveis complementaris del casino, en el cas que aquests no entren en servei simultàniament amb els obligatoris.
  
f) La identificació nominativa del director de jocs, dels subdirectors i dels membres del Comité de Direcció, si és el cas.
  
g) El termini de vigència temporal de l'autorització.
  
h) La prohibició de cedir a tercers, a títol onerós o gratuït, l'autorització atorgada.
  
5.5. La resolució a què es refereixen els apartats precedents d'aquesta base serà comunicada a l'Ajuntament de la Vila Joiosa i publicada en el Diari Oficial de la Generalitat Valenciana.
  
Sisena. Vigència i renovació de l'autorització d'obertura i funcionament
  
6.1. L'autorització d'obertura i funcionament es concedirà inicialment pel termini d'un any, amb caràcter provisional, i serà renovable per períodes successius de deu anys. El termini de vigència de l'autorització provisional es computarà a partir de l'endemà d'aquell en què s'haja produït l'obertura al públic del casino i el de les autoritzacions definitives, cadascuna d'elles, des de l'endemà de l'expiració de la precedent.
  
6.2. Amb una antelació mínima de sis mesos a la data d'expiració de cada termini de vigència de l'autorització, la societat titular d'aquesta haurà d'instar a la Comissió Tècnica del Joc la renovació, a aquest efecte aportarà tots aquells documents que li siguen requerits. La Comissió esmentada resoldrà amb l'informe previ de la Comissió del Joc de la Comunitat Valenciana. La denegació de la sol·licitud de renovació que, si és el cas, s'adopte, haurà de ser motivada i sols podrà acordar-se quan hi concórrega alguna de les causes que, d'acord amb el que disposa l'article 16 del Decret 215/1994, donen lloc a la revocació de l'autorització d'obertura i funcionament de casino de joc.
  
6.3. Sense perjudici del que disposa l'apartat 6.1 d'aquesta base, la Inspecció adscrita a la Comissió Tècnica del Joc procedirà cada dos anys, com a mínim, a la revisió completa de les instal·lacions del casino i de tota la resta de circumstàncies previstes en els articles 5, 8 i 12 del Decret 215/1994, a fi de comprovar el grau d'observança de les condicions previstes en l'autorització atorgada.
  
Setena. Modificació de les autoritzacions
  
7.1. Requeriran autorització prèvia de la Comissió Tècnica del Joc les modificacions de l'autorització d'instal·lació i explotació i de l'obertura i funcionament relatives als aspectes següents:
  
a) Relació de jocs que es practicaran en el casino.
  
b) Mínims i màxims de les apostes.
  
c) Horari màxim d'obertura i tancament, amb l'informe previ de la Conselleria de Presidència.
  
d) Mesures de seguretat, sempre que es tracta de modificacions substancials.
  
e) L'edifici i, en general, els locals afectes al casino de joc, en els mateixos supòsits de l'apartat d) precedent.
  
f) Òrgans d'administració i càrrecs directius.
  
g) Incorporació de nous socis.
  
h) Constitució de càrregues reals de qualsevol naturalesa sobre els immobles en els quals se situa el casino.
  
7.2. Requeriran autorització prèvia de la Direcció Territorial de la Conselleria d'Economia, Hisenda i Administració Pública d'Alacant les següents actuacions de la societat titular de les autoritzacions:
  
a) Modificacions o reformes de l'edifici del casino de joc que no suposen canvis en l'estructura o configuració o que afecten les mesures de seguretat d'aquest.
  
b) Transmissió d'accions entre socis, quan se supere el 5% del capital social.
  
c) Suspensió del funcionament del casino de joc per un període de temps superior a set dies i inferior a trenta.
  
d) Augment del capital social quan, no originant modificació del nombre de socis, comporte variació del percentatge de participació relativa de cadascun d'ells.
  
7.3. Requeriran comunicació prèvia a la Direcció Territorial de la Conselleria d'Economia, Hisenda i Administració Pública d'Alacant les següents actuacions de la societat titular de les autoritzacions:
  
a) Augment del capital social, quan no comporte modificació del nombre de socis ni dels seus respectius percentatges de participació relativa.
  
b) Suspensió del funcionament del casino de joc per un període de temps inferior o igual a set dies.
  
c) Transmissió d'accions entre socis, quan no se supere el 5% del capital social i no es realitzen més de dues transmissions cada any.
  
d) Alteracions en la plantilla del personal al servei del casino de joc.
  
e) Canvis de màquines relacionades amb el desenvolupament del joc.